Polisie vra hulp ná pa, seun saam sterfArgieffoto: Kent Williamson Die Margate-polisie in KwaZulu-Natal het ŉ beroep op die publiek gedoen om met inligting na vore te kom rakende ŉ botsing in 2015 wat die lewe van ŉ pa en sy seun geëis het. Lt.kol. Thulani Zwane, provinsiale polisiewoordvoerder, het Maandag gesê die ongeluk het op 16 Mei 2015 om 05:45 in Marinerylaan naby die voëlpark in Uvongo plaasgevind. “By die polisie se aankoms op die toneel is twee mense, William Grobler (48) en sy seun Nicolaas (26), se liggame in die middel van die pad aangetref. Die pa en seun is dood toe ŉ voertuig en die motorfiets waarop hulle gery het, gebots het,” het Zwane gesê. “ŉ 86-jarige man het hom op die toneel by die polisie aangemeld en gesê hy was die bestuurder van ŉ Honda Jazz wat teen die motorfiets gebots het.” Die polisie is egter nog op soek na ooggetuies om te probeer vasstel presies wat gebeur het. ŉ Saak van strafbare manslag is aanhangig gemaak vir nadere ondersoek. Die Margate-polisie doen ŉ beroep op enigiemand wat moontlik die botsing gesien het om AO André Booysen by 039 312 9805 of 074 448 6872 te bel.